பிரேசிலுக்கு அடுத்த படியாக தென் அமெரிக்காவில் இரண்டாவது பெரிய பொருளாதாரமாக ஆர்ஜெண்டீனா இருக்கின்றது. 1983-ம் ஆண்டில் இருந்து அங்கு மக்களாட்சி நிலவுகின்றது. மனித உரிமைகளை மதிக்கும் ஒரு நாடாகவும் அது கருதப்படுகின்றது. ஆர்ஜெண்டீனாவிற்கான அமெரிக்காவின் ஏற்றுமதி 17.1பில்லியன் டொலர்களாகவும் அங்கிருந்து செய்யப்படும் இறக்குமதி 6.3பில்லியன் டொலர்களாகும். 1823-ம் ஆண்டு ஆர்ஜெண்டீனா உருவான போது அதை முதலில் அங்கீகரித்த நாடுகளின் ஐக்கிய அமெரிக்காவும் ஒன்றாகும். தெற்கில் தமக்கு ஒரு பங்காளி கிடைக்கும் என அப்போது ஐக்கிய அமெரிக்கா எதிர்பார்த்தது. ஆனால் அமெரிக்காவிற்கும் ஆர்ஜெண்டீனாவிற்கும் இடையிலான அரசுறவியல்(இராசதந்திர) உறவு கடந்த 200 ஆண்டுகளில் பெரும்பாலும் மோசமானதாகவே இருந்தது. முதலாம் உலகப் போரின் போது ஆர்ஜெண்டீனாவில் இருந்த கணிசமான ஜேர்மன் மக்களைக் கருத்தில் கொண்டு ஆர்ஜெண்டினா நடுநிலை வகித்தது. இரண்டாம் உலகப் போரின் போது ஆர்ஜெண்டீனா இரகசியமாக ஜேர்மனி தலைமையிலான அச்சு நாடுகளுக்கு ஆதரவுகாட்டியது. போரின் பின்னர் பல நாஜிப் படையினர் ஆர்ஜெண்டீனாவில் தலைமறைவாகினர். அவர்களில் ஹிட்லரும் அடங்குவார் என்று கூட ஒரு சதிக்கோட்பாடு தெரிவிக்கின்றது. பனிப்போர்க் காலத்தில் ஆர்ஜெண்டீனா சோவியத் ஒன்றியத்துடன் வர்த்தகத்தையும் உறவையும் விருத்தி செய்தது. 1979-ம் ஆண்டு சோவியத் ஆப்கானிஸ்த்தானை ஆக்கிரமித்த போது சோவியத்திற்கு உணவு ஏற்றுமதி செய்வதை ஜிம்மி கார்ட்டர் நிர்வாகத்தில் இருந்த அமெரிக்கா தடைசெய்தது. அப்போது சோவியத்துக்குத் தேவையான உணவை ஆர்ஜெண்டீனா ஏற்றுமதி செய்தது. பின்னர் ரொனால்ட் ரீகனின் நிர்வாகத்தில் லத்தின் அமெரிக்காவில் சோவியத்தின் அனுசரணையுடன் பொதுவுடமை வாதம் பரவாமல் இருக்க அமெரிக்க உளவுத் துறையினர் பல அசிங்கமான திரைமறைவு நடவடிக்கைகளில் ஈடுபட்டனர். இது லத்தின் அமெரிக்கர்களிடையே ஐக்கிய அமெரிக்காவிற்கு எதிரான கருத்து வலுப்பெற்றது.